# Die Schedelsche Weltchronik (deutsch):241

| 240 <<<Vorheriges Blatt | Die Schedelsche Weltchronik Blatt CCXLI | Nächstes Blatt>>> 242 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXL verso:

COstnitz ist ein statt teu$^e$tscher land nit fast groß sunder habehaftig vnd wolgestalt. Bey diser statt fleu$^e$ßt der Rhein auß dem See vnd ku$^e$mbt wider in seinen fluss. Alda ist ein prugk von der statt pforten vber den rhein[.] Jhenßhalb derselben prugken am andern gestadt des fluss sind vil gepewe. Alda ist der allerwunsamst see. der hatt allenthalben an seinen gestadten vil castel vnd zufart. auch ein lawters wasser durchsihtig bis auff den stainigen grund. darinn sind mancherlay vnd vil fisch. Aber nach gro$^e$ße des wassers nicht fast vberflu$^e$ssig. Diser see ist .xx$^m$. schritt lang. vnd ettwo .x. vnd ettwo .xv$^m$. schrit prayt. dann der Rhein fleu$^e$ßt durch die curiensischen gegent vnd so er in die Costnitzischen art raicht so macht er zwen see. der einer haißt der podensee vnd ist der o$^e$ber. den andern nennt man den vndern oder celler see. Zwischen den ligt costnitz am vndern ort des obern sees. Zu anzaygung des alters vnd vrsprungs diser statt find man ein marmorstaynine tafel mit alten bu$^o$chstaben daselbst. auß den erscheint das dise statt von Constantio. des Constantini vater der von Dyocletiano vnnd Maximiano kaiser genant ist den namen empfangen hab. die dauor Vitudura genant worden sey. Dieselben tafel ku$^e$nden wenig Costnitzer lesen. Das gemain volck helt dieselben tafel fu$^e$r ein heylthumb. die frewlein vnd das ander vnerfarn volck hat mit beru$^e$rung irer hed vnd mit bestreichung irer antlitze dieselben bu$^o$chstaben yetzo schier gantz von der tafel abgetilgt. wiwol doch daselbst geschriben sind die namen nit der heilligen cristi. sunder der verfolger cristenlichs glawbes. Alle iar wirdt einer auß den burgern erkorn der hat o$^e$bersten gewalt vnd macht. der wonet nit an eim gemainen ende sunder in seiner aignen sundern behawsung. Wenn er durch die statt geet so hat er bey ime die zu$^e$chtiger ru$^o$ten in der hand tragende. Diser hat gewalt vnd macht ein yeden zestraffen. So man von todschlag. diebstal. rawberey. eebruch vnd andern vbeltaten handelt so sitzen bey ime die die ime die statt zugeordnet hat. vnd so denn die schuldigen fu$^e$rgefu$^e$rt werden so gibt man den anclagern vnd beschirmern erlawbnus wider den schuldigen vnd fu$^e$r ine zereden. vnd nach verho$^e$rung alles fu$^e$rbringens wirdt denn vrteil gefelt. Die kunnst vnnd schicklichkeit der redsprechlichkeit ist an dem ennde fast achtwirdig vnnd angeneme. Also

## CCXLI recto:

wo ettwen treffenlich redner gefunden werden. die werden daselbst zu aduocaten vnnd beystenndern in burgerlichen vnd ernstlichen sachen auffgenomen vnd in großen wirden vnd eren gehalten. Dise gantz statt ist in zway volck getailt. Ettliche sinnd eins rewterischen erbern stands. ettliche der gemaynde. die der gemaynde geprauchen sich der kawfmanschaft vnd handwercke. die erbern betragen sich irer erblichen gu$^e$etere. vnnd handhaben iren stand. also wo einicher auß der gemaynde zu reichthu$^e$mern vnd gu$^o$ter narung ko$^e$me vnnd in die zal der erbern geschlecht zekomen begeret so maynen sie ime solchs in keinen weg zegezymen. also ist yeder stand lang zeit in seinem zil bliben. Aber gemayne statt wirdt von beden stennden gemaynclich geregirt.
Syben meyl von Costnitz vnd .xx$^m$. schrit von dem gepirg ligt ein habhaftige vnd hu$^e$bsche statt. Veldkirchen genant. die hat scho$^e$ne wolgestalte gepew. weingewachs vnd pawmgarten. Der Rhein entspringt in dem gepirg nicht weit von demselben ende so man auß welschen landen zeu$^e$ht zur lingken hand. aber er fleu$^e$ßt alßpald zur rechten hand. vnnd wirdt mit seinselbs vnd auch mit andern darein fallenden flu$^e$ßen sere groß vnd starck. vnd lawft zwischen dem orient vnd mitternacht in seinen gestrackten wassergang hinab. Diser flu$^o$ß hat die mittel zwischen schwertzelter vnnd gru$^e$ner farb vnd einen schnellen zuckenden lawff vnd einen sandigen poden. der ist doch also fest das man keinen fu$^o$ßtrit darinn mercken kan.
ZV den zeiten des concili zu Costnitz ist (als sie sagen) daselbst ein groß menig volcks auß aller cristenlicher nation gewesen. vnd sunderlich die fu$^e$rnemsten auß Welschen Gallischen Teu$^e$tschen Hispanischen vnd Englischen landen. durch die alle sachen des concili gehandelt warden. dann alda waren babst Johannes der .xxiii. vnd kaiser Sigmund. Fu$^e$nff bischofcardinel. Sechzehen briestercardinel. Syben diaconcardinel. Siben patriarchen. xxxiiii. ertzbischoff. c. vnd. iiii. bischofe. lx. treffenlich ebbt. die general der vier o$^e$rden. xxiiii. hertzogen. c.xl. grafen vnd die ratßbotschafter der stett Welschs. vnd ober vnd nydern teu$^e$tschs lands in großer mercklicher anzal.

## Anmerkungen von Wikisource-Bearbeitern

* ↑ Konstanz am Bodensee
* ↑ Feldkirch in Vorarlberg